b'\n_START_ARTICLE_\nArsen Oremovi\xc4\x87\n_START_PARAGRAPH_\nArsen Oremovi\xc4\x87 (Zagreb, 11. studenog 1966., - ) hrvatski je redatelj, novinar i filmski kriti\xc4\x8dar. Diplomirao je filmsku i TV re\xc5\xbeiju (dokumentarni film) na Akademiji dramske umjetnosti u Zagrebu te komunikacijski menad\xc5\xbement._NEWLINE_Po\xc4\x8detkom osamdesetih bio osniva\xc4\x8d i glan grupe "Blitzkrieg", najzna\xc4\x8dajnijeg zagreba\xc4\x8dkog benda iz drugog vala punka._NEWLINE_Zapo\xc4\x8deo je s pisanjem filmskih eseja u knji\xc5\xbeevnom listu Quorum, po\xc4\x8detkom 1990.-ih ure\xc4\x91ivao je filmsku rubriku u tjedniku Studio. Od 1991. \xc4\x8dlan je Hrvatskog dru\xc5\xa1tva filmskih kriti\xc4\x8dara \xc4\x8diji je bio i predsjednik, u dva mandata: od 1999. do 2003. godine. Godine 1999. bio direktor filmskog festivala u Puli. Od 1991. do 2016. radio je u Ve\xc4\x8dernjem listu kao novinar, filmski i televizijski kriti\xc4\x8dar, a od 2002. bio je i urednik i kolumnist Ve\xc4\x8dernjakova priloga Ekran._NEWLINE_Ipak, 2007. je smijenjen s pozicije urednika kada je u svojoj kolumni "Ta divna stvorenja" povodom dodjele Oscara, u kojoj je kip za najbolju glazbu dobila gay umjetnica Melissa Etheridge za film "Neugodna istina", napisao \xc5\xa1aljiv, satiri\xc4\x8dki komentar na ra\xc4\x8dun potencijalne gay sklonosti hrvatskog premijera Ive Sanadera, \xc5\xa1to je izazvalo opre\xc4\x8dne reakcije. Za razliku od neblagonaklonog osvrta u tjedniku Nacional, Radio 101 Oremovi\xc4\x87a progla\xc5\xa1ava osobom tjedna. Potkraj iste godine vra\xc4\x87a se na uredni\xc4\x8dku funkciju u Ve\xc4\x8dernjaku kao urednik glazbenog priloga "Ritam", a sljede\xc4\x87e godine kao urednik kulturne rubrike._NEWLINE_Dosad je objavio (u koautorstvu s Jankom Heidlom i Dra\xc5\xbeenom Ilin\xc4\x8di\xc4\x87em) pet Kino&video vodi\xc4\x8da (1996. \xe2\x80\x93 2000.) s kino kritikama i intervjuima s mnogobrojnim svjetskim zvijezdama poput Quentina Tarantina, Johnnyja Deppa, Georgea Lucasa, Woodyja Allena, Romana Polanskog, Pedra Almodovara, Wima Wendersa, Dennisa Hoppera, Roberta Rodrigueza i drugih. Za izdava\xc4\x8dku ku\xc4\x87u VBZ objavio je 2007. godine zbirku kolumni "Ta divna stvorenja", za koje ga je VIP portal proglasio drugim najboljim kolumnistom u zemlji (iza Borisa De\xc5\xbeulovi\xc4\x87a), a 2009. uredio je s Borivojem Radakovi\xc4\x87em hit zbirku rock pri\xc4\x8da "Zvu\xc4\x8dni zid" u kojoj se pojavljuje i kao autor jedne od pri\xc4\x8da (VBZ)._NEWLINE_S Ognjenom Svili\xc4\x8di\xc4\x87em 2010. objavio satiri\xc4\x8dki leksikon "Kupujmo hrvatsko", a 2011. uredio nastavak zbirke rock pri\xc4\x8da "Zvu\xc4\x8dni zid 2 - Vinilne pri\xc4\x8de"._NEWLINE_Posljednjih godina sve aktivniji kao filmski redatelj i scenarist. Debitirao dokumentarcem "U braku sa \xc5\xa1vicarcem" (2013.) koji je na 19. Sarajevo film festivalu osvojio slu\xc5\xbebenu nagradu \xc5\xbeirija za najbolji film na temu ljudskih prava i Grand Prix za najbolji dokumentarni film 7. filmskog festivala u Vukovaru. Glazbenim dokumentarcem "Sudar u dvorcu" osvojio je, izme\xc4\x91u ostalih nagrada, ameri\xc4\x8dku Independent Music Award u konkurenciji vi\xc5\xa1e od 400 naslova._NEWLINE_Bio je \xc4\x8dlan Programskog vije\xc4\x87a HRT-a (2012-2016), a danas je \xc4\x8dlan Dru\xc5\xa1tva hrvatskih filmskih redatelja._NEWLINE__NEWLINE_Filmografija:_NEWLINE_2013 \xe2\x80\x93 U braku sa \xc5\xa1vicarcem / Married To The Swiss Franc, dokumentarni_NEWLINE_2014 \xe2\x80\x93 Sudar u dvorcu / Castle Clash, dokumentarni_NEWLINE_2015 \xe2\x80\x93 Horvatovi / Life Is Fair, kratki igrani_NEWLINE_2016 - Tre\xc4\x87i / Third Best, dugometra\xc5\xbeni dokumentarni_NEWLINE_2017 - Hassan, dokumentarni'